
Dotnuvos krašto Beržų žemėje buvo gausoka vienas prie kito prilipusių dvarelių, kurių pavadinimuose vyravo tas pats Beržų vardas ar bendrašakniai vediniai Beržė, Berželė, Beržiai, Beržynė, kartais dar buvo priduriama nuoroda arba vadinama pagal šeimininkus, pavyzdžiui: Babensko Beržai, Babensko dvaras, Babenskynė. Neretai būtent asmenvardžiai leidžia lokalizuoti vienvardžius dvarelius. Bet apie tai išsamesni pastebėjimai galimi jau kituose pasamprotavimuose.
Istoriniame Beržų lauke buvo ir Šalčmiriaĩ. Šiuo savitu sudurtiniu pavadinimu ir jo reikšmėmis galima nustebus grožėtis. Senuosiuose dokumentuose itin retai aptinkamos gyvenamosios vietos vardo formos verčia neišvengiamai nors ir epizodiškai grįžti laiku į praeitį.

Istorijos fone
Deja, rašytinės Šalčmirių istorijos nėra, todėl iš nuoplaišų tenka manipuliuojant dėlioti mozaiką.
Šalčmirių vardas bene pirmą kartą dokumentuose paminėtas 1699 m. rugsėjo 6 d.: de Berzine’ alias Szaltmire. Straipsnio pradžioje paaiškinta, kad neturėtų stebinti dvinaris junginys Beržynė arba Šaltmirė.
To laikmečio registruose (1690 m.) Beržuose sužymėti dviejų Beržanskių, Babensko, Sirjatavičiaus, Ragausko ir Liaudansko ūkiai. Įvairūs dokumentai patvirtina, kad čia ilgiausiai buvo įsitvirtinusios Babenskų ir Ragauskų giminės, jų dvarvietes ir šiandien senbuviai parodys Beržų kaime.
Paskui Šalčmirių vardas – de Szalcmiry – aptinkamas tik 1731 m. metrikų knygoje, kai krikštijama Mykolo Bortkevičiaus ir Sofijos Ivanauskaitės dukra. Išskirčiau ir dar kelis įrašus: kiti šių sutuoktinių vaikai kaip gimę Beržuose krikšto aktuose įrašyti 1733 (d‘ Berze) ir 1737 m. (de Berzanſka); tikriausiai tas pats Mykolas Bortkevičius tarp krikštatėvių buvo 1726 m. irgi nurodant Beržus (de Berzanſka). Būtent tai patvirtina spėjimą, kad Šalčmiriai buvo gyvenamoji vieta, o pavadinimas gyvas žodinėje tradicijoje ne nuo XVII a. pabaigos, nors raštuose vieta fiksuota bendru Beržų vardu.
Reikėjo dar daugiau nei šimtmečio, kad XIX a. vidurio Dotnuvos parapijiečių sąrašuose galutinai įsitvirtintų Šalčmirių pavadinimas. Žemės priklausė kilmingajam Jonui Liaugaudui (Иван Левговд, Jan Lewgowd), dvaro (palivarko) sodyba 1852–1863 m. žymėta pagal savininko pavardę ir (ar) su nuoroda apie Beržus ar Šalčmirius. Prie Šalčmirių dvaro centro palaipsniui XIX a. viduryje formavosi ir kitos sodybos jau kaip Šalčmirių kaimas. Dar dalis Liaugaudo žemių pavadintinos kaip *Liaugaudo Galai (Kontniki P. Lewgoda 1863 m.) ir galudvaris (užusienis) *Paliesė (Zascianek Podlisny Pn. Lewgowda 1861 m.).
Kartais logika reikalauja nepaklusti chronologijos principui. Pasirodo, Liaugaudų šiose apylinkėse ištakos senesnės – štai 1775 m. dūmų aprašuose įrašyta Jurgio Liaugaudo dvarvietė Beržų bajorkaimyje. Tai turėtų būti tas pats kilmingasis asmuo, nesyk minėtas Dotnuvos bažnyčios dokumentuose. Jurgis Liaugaudas su žmona Ieva Zdanavičiūte Beržuose susilaukė vaikų: Teklės Rozalijos 1764 m., Vincento Joachimo 1766 m., Leono Pauliaus 1768 m. Tarp krikštatėvių Ieva Liaugaudienė aptikta 1765 m., o Jurgis Liaugaudas – 1768 m.
Tačiau yra pastebėta dar ankstesniųjų laikų – 1731 m. Vincgalio kaime – Liaugaudų. Apie vėlesnius valstybės tarnautojus Liaugaudus galima atskira kalba. Tikėtina, kad kelių Liaugaudų kartų dvarvietė buvusi ten, kuri buvo vadinama Šalčmiriais.
Sudėtinis pavadinimas Beržai-Šalčmiriai vėl išnyra 1903 m. žinyne. Nuo 1915 m. jau vadinami nuosekliai Šalčmiriais tiek dvaras, tiek kaimas. Šalčmirių dvaro savininkas 3–4 dešimtmečiais (dokumentuose 1924–1932 m.) buvo Anicetas Pukelis; dvaras sklypais išskirstytas 1926 m., išparceliuoto dvaro žemės priskirtos Šalčmirių kaimui. Šalia kaimo sovietiniais metais įrengtas buitinių atliekų sąvartynas.

Pavadinimas prabyla
Dėl neįprasto Šalčmirių pavadinimo netgi stabteli važiuojantieji keliu pro šalį, jiems iš pasąmonės pirmiausia lenda iš tėvų girdėti palyginimai: sušalęs kaip šalčmirys, dreba kaip šaltmirys (tai iš kolegų, kilusių iš Žemaitijos, autentiškų patirčių). Ką kalbinė sąmonė dar identifikuoja apie šalčmirius, Šalčmirius?
Šalčmirių vardas senuosiuose dokumentuose nuosekliai užrašytas be jungiamosios balsės tarp kamienų. Sudurtinis gyvenamosios vietos pavadinimas itin retas. Dotnuvių Šalčmiriams yra tapatūs tik Šaltmiriaĩ prie Varnių (Telšių r.). Būtent senieji to krašto įrašai paliudija Šaltmiro, Šaltmiros pavardę. Tokių senųjų dvikamienių asmenvardžių – Šáltmaras, Šáltmeras, Šáltmiras – Lietuvoje būta, dabar Šaltmarių, Šaltmerių, Šaltmėrių, Šaltmirų, Šaltmirių išskirtinai esama Žemaitijoje.
Spėtina: galbūt ta pavarde ar pravarde asmenys nuo Varnių kažkada (pavyzdžiui, po XVII a. vidurio permainų – karų, ligų epidemijų, bado) buvę ir atkilėliai į Dotnuvos kraštą; taip šeimininko asmenvardis galėjęs nulemti ir 1699 m. viensėdžio, o vėliau ir dvarvietės bei tebesančio kaimo pavadinimą.
„Lietuvių kalbos žodyne“ pabyra žodžiai šalčmirỹs, šalčiamirỹs, šal̃čmiris, šaltmirỹs, šaltmirà. Dūrinių reikšmė ,,kas bijo šalčio, šalčiu miršta, dreba“. Perskaitymo įspūdis: taip apibrėžtos savybės, lyg žmogaus kūnas nuolat užtvindytas šalčio. Reikėtų Šalčmirių senbuvių teirautis, ar jie komentaruose apie gimtųjų vietų pavadinimą paiso senosios reikšmės, ar jau pakitusi vardo samprata.
Pirmojo dėmens pamatiniai žodžiai šálti ,,šaldyti“, šáltas ,,kuris žemos ar palyginti žemos temperatūros“, šal̃tis ,,šaltumas“ (bendrašakniai indoeuropiečių kalbų žodžiai reiškia ,,šaltas, šulinys, ledas; šalti, žvarbti, pūsti“). Sudurtinio vietovardžio ir asmenvardžio pirmasis dėmuo yra identiškas dotnuvių mergautinės pavardės Szaltanska, Szoltanska atitikmuo, ta pavarde asmenų XVII a. pabaigoje būta Močėnuose.
Antrasis dėmuo mir̃ti pažymi „netekti gyvybės, nustoti gyventi; pamažu nykti, irti; pasidaryti nejudriam, sustingti ko nors paveiktam, patekus į tam tikrą būseną“, dar primintini mỹris „mirtis, mirimas; laidotuvės“, mirỹstė „mirtingumas, marumas“, mãras „epideminė liga; mirtis, mirimas“, asmenvardis *Mirys. Žodžių ir jų prasmių grandinė leidžia kurti ir savus vaizdus.
Su apeliatyvais, bendriniais žodžiais, sietina pavardintų asmenvardžių, o iš pastarųjų ir vietovardžių kilmė. Panašios struktūros žodis badmirỹs, bãdmiris „laikas, kada trūksta duonos, badas; kas nuolat alkanas, nepavalgęs“.
Šalčmiriaĩ yra 3b kirčiuotės; išskyrus galininką – (į) Šal̃čmirius, – visi kiti linksniai kirčiuojami paskutiniame skiemenyje (Šalčmirių̃... Šalčmiriuosè).

